钦定古今图书集成/明伦汇编/官常典/第770卷 > 周嘉谟
## 钦定古今图书集成/明伦汇编/官常典/第770卷 > 周嘉谟

按《明外史》本传：“嘉谟，字明卿，汉川人。隆庆五年进士。
除户部主事，历韶州知府。万历十年，迁四川副使，分
巡泸州，穷治大猾杨腾霄，置之死。建武所兵燔总兵
官沈思学廨，单车谕定之。寻抚白草番。督兵邛州、灌
县，皆有方略。居五年，进按察使，移疾归。久之，起官榷
税。中官丘乘云播虐，逮系相属，嘉谟檄所司拒绝，而”
搒杀奸民助虐者乘云为戢。就迁左布政使，擢右副
都御史，巡抚云南。陇川宣抚多安民叛入缅，据蛮湾。
嘉谟讨擒之，立其弟安靖而还。进兵部右侍郎，巡抚
如故。黔国公沐昌祚侵民田八千馀顷，嘉谟劾治之，
复劾其孙启元罪状。久之，改督两广军务，兼巡抚广
东。满考，加右都御史。广西土酋引交趾兵内犯，官军
拒退之。嘉谟为增兵，置戍南海、三水、高要、四会、高明
诸邑。大水坏圩岸，留赎锾筑之。迁南京户部尚书，寻
召拜工部尚书。孝定后丧，内廷宣索不赀。嘉谟言“丧
礼有中制，不当信左右言，妄耗国帑”，不纳。俄改吏部
尚书。四十八年七月二十一日，神宗崩。八月丙午朔，
光宗即位。郑贵妃据乾清宫，且邀封皇太后。嘉谟从
言官杨涟、左光斗等言，以大义责贵妃从子养性，示
以利害。贵妃乃移慈宁宫封后，事亦寝。外廷皆言贵
妃进侍姬八人，致帝得疾。二十六日，嘉谟因召见，以
寡欲进规。帝注视久之，令皇长子代谕。外廷传闻不
可信，诸臣乃退。二十九日，帝疾大渐。嘉谟偕大学士
方从哲、刘一燝、韩爌等受顾命。其夕帝崩。质明，九月
乙亥朔，光宗遗诏皇长子嗣位，而李选侍专制宫中，
势颇张。廷臣虑不测。既入临，请见皇长子，呼万岁。奉
至文华殿受朝送，居慈庆宫。嘉谟奏言：“殿下之身，社
稷是托，出入不宜轻脱。大小殓，朝暮临，须臣等至乃
发。”皇长子颔之。诸大臣定议，皇长子以九月六日即
位，选侍居乾清自如，且欲挟皇长子同居。嘉谟亟草
疏，率廷臣请移宫，光斗、涟继之五日，选侍始移哕鸾
宫。时大故频仍，国势杌陧，首辅从哲首鼠两端，一燝
爌又新秉政，嘉谟正色立朝，力持大议，中外倚以为
重。神宗末，齐、楚、浙三党为政，黜陟之权，吏部不能主。
及嘉谟秉铨，惟才是任，光熹相继践阼，嘉谟大起废
籍，耆硕满朝，向称“三党”之魁，及朋奸乱政者，亦渐自
引去。中朝为清已，极陈吏治敝坏，请责成抚、按、监司
上官注考，率用四六俪语，多失实。嘉谟请“以六事定
官评：一曰守，二曰才，三曰心，四曰政，五曰年，六曰貌，
各注其实，毋饰虚词。”帝称善行之。天启元年，御史贾
继春得罪，其同官张慎言、高弘图疏救。帝欲并罪之，
嘉谟等力为解，乃夺慎言、弘图俸而止。朱钦相、倪思
辉被谪，嘉谟亦申救。给事中霍维华希魏忠贤指劾
王安，置之死。嘉谟恶之，出维华于外。忠贤怒，嗾给事
中孙杰劾嘉谟受刘一爆属为安报仇，且以用袁应
泰、佟卜年等为嘉谟罪。嘉谟求退，忠贤矫旨许之。大
学士叶向高等请留嘉谟竣大计事，不听。濒行，复陈
保圣躬、养圣德、责辅臣、“惜人才”四事。明年，广宁陷，嘉
谟忧愤，驰疏劾兵部尚书张鹤鸣主战误国罪。五年
秋，忠贤党周维持复劾嘉谟曲庇王安，遂削籍。崇祯元年荐起南京吏部尚书，加太子太保。明年卒官，年
八十四。赠少保。